**Îngerii nu plâng niciodată**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am pus inima,

aşa zgâriată,

într-o pungă de plastic,

când îngerul

îmi tăie calea:

“ce crezi că faci?”

mă dojeni, părinteşte.

- îmi caut un loc

în timp,

la umbra uitării

să-mi cos gânduri

pe rană,

să vindec tăceri...

“ştii tu că asta vrei?”

mă încearcă degetul

vorbei înaripate.

- simt.

tot ce ştiu e simţire.

încerc să mă vindec,

i-am spus,

- ca să nu mai irosesc sânge

în lacrimi.

Mi-a zâmbit îngăduitor.

“rostul sângelui

e să crească aripi,

iar lacrimile

să umple versuri.

Nu să te vindeci

trebuie,

ci să-ţi găseşti

poezia.”